DEMCO เตรียมลุยประมูลงาน กฟผ.-กฟน.-กฟภ. มูลค่ากว่า 7.7 หมื่นลบ.
DEMCO เตรียมเข้าประมูลงาน กฟผ.-กฟน.-กฟภ. ช่วงครึ่งปีหลัง มูลค่าโครงการรวมกว่า 7.6-7.7 หมื่นลบ. คาดงานสัมปทานการก่อสร้างระบบน้ำประปาในหลวงพระบาง สปป.ลาว เฟสแรก พร้อมจำหน่ายใน Q2/60
31 พ.ค. 2560

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยถึงแผนการดำเนินงานในช่วงครึ่งหลังปี 60 ว่า บริษัทพร้อมเข้าประมูลงานติดตั้งสายส่งและสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) ซึ่งมีมูลค่ากว่า 10,000 ล้านบาท/ปี จากมูลค่าของโครงการทั้งหมด ซึ่งจะทยอยออกภายในระยะเวลา 5 ปี (2560-2564) ไม่น้อยกว่า 50,000 – 60,000 ล้านบาท และงานด้านวิศวกรรมไฟฟ้า ทั้งงานก่อสร้างระบบสายส่ง และสถานีไฟฟ้า ของการไฟฟ้าส่วนภูมิภาค (กฟภ.) ซึ่งมีมูลค่าโครงการราว 7,000-8,000 ล้านบาท
ขณะเดียวกัน ยังเตรียมเข้าร่วมประมูลงานสายไฟฟ้าใต้ดินของการไฟฟ้านครหลวง (กฟน.) ซึ่งมีมูลค่าโครงการกว่า 48,000 ล้านบาท และของกฟภ. 11,000 ล้านบาท
ส่วนงานสัมปทานการก่อสร้างระบบน้ำประปา และจำหน่ายน้ำประปา ในเมืองหลวงพระบาง สาธารณรัฐประชาธิปไตยประชาชนลาว (สปป.ลาว) เฟสแรก คาดว่าจะสามารถผลิตน้ำพร้อมจำหน่ายได้ตั้งแต่ไตรมาส 2/60 และเตรียมเข้าประมูลงานติดตั้งสถานีไฟฟ้าในสาธารณรัฐแห่งสหภาพเมียนมาเพิ่มเติม จากปัจจุบันที่อยู่ระหว่างการก่อสร้างสถานีไฟฟ้าในเมียนมา มูลค่าประมาณ 200 ล้านบาท ซึ่งคาดว่าจะแล้วเสร็จภายในปี 60
โดยปัจจุบัน บริษัทมีงานในมือที่รอรับรู้รายได้ (Backlog) ประมาณ 4,532 ล้านบาท ซึ่งจะทยอยรับรู้รายได้ในปีนี้ 80-90% ส่วนที่เหลือรับรู้รายได้ในปี 61 ขณะที่งานปรับปรุงฐานรากกังหันลมที่ห้วยบงถือว่ามีความคืบหน้าไปมากกว่า  65%  โดยในส่วนที่เหลือ 26 ฐาน คาดว่าจะแล้วเสร็จภายในปีนี้